Polgár Judit

Polgár Judit (Budapest, 1976. július 23. –) a Magyar Szent István-renddel kitüntetett magyar sakkozó, nemzetközi nagymester, nyolcszoros sakkolimpikon a nyílt kategóriában, kétszeres női sakkolimpiai bajnok, a nyílt kategóriában kétszeres olimpiai ezüstérmes, nyílt kategóriában egyéni Európa-bajnoki bronzérmes, magyar szuperbajnok, U14 és U12 korosztályos ifjúsági világbajnok a fiúk között. Hét alkalommal kapta meg a női Sakk-Oscar-díjat, közte az évszázad női sakkozójának járó Oscart is, eszperantista.

A sakktörténet legjobb női sakkozója, az egyetlen nő, aki átlépte a 2700 Élő-pontos szupernagymesteri határt. Legmagasabb pontszámát, 2735 pontot 2005 júliusában érte el. Legjobb helyezése az abszolút világranglistán a 8. hely volt, amit először 2004 januárban ért el. A női világranglistát 1989-től megszakítás nélkül vezette 2015 márciusáig. Egyedülálló, hogy 12 éves korától 26 éven (312 hónapon) keresztül a felnőtt női világranglista 1. helyezettje volt, ez a férfi és a női világranglistát tekintve is rekordnak számít mind az életkorát, mind a világelsőség hosszát tekintve. 2014. augusztusban bejelentette visszavonulását az aktív versenyzéstől. 2015-től 2016-ig a magyar férfi válogatott szövetségi kapitánya volt.

2016. novemberben az ENSZ egyenjogúságot szorgalmazó 2030-ig tartó programjának egyik arca lett.

2018 decemberében a Nemzetközi Sakkszövetség (FIDE) tiszteletbeli alelnökének nevezték ki. Feladatai a sakk világszerte történő fejlesztéséhez kapcsolódnak majd: a játék iskolai népszerűsítésétől kezdve a versenyszervezés korszerűsítéséig.

2021-ben beválasztották a World Chess Hall of Fame tagjai sorába, a hivatalos beiktatásra 2022. december 3-án került sor.

Családja 
Polgár Judit budapesti zsidó család gyermeke. Judit és a két nővére, Zsuzsa és Zsófia (mind a ketten nemzetközi nagymesterek a nők között, Zsuzsa a férfiak között is, Zsófi a férfiak között nemzetközi mesteri címmel rendelkezik) egy pedagógiai kísérlet résztvevői: az apa, Polgár László bebizonyította, hogy a gyermekek csúcsteljesítményekre képesek, ha korai életkortól (életkoruknak megfelelő módon) képzik őket egy speciális területen. A szülők magántanulóként oktatták őket, de a sakkot nem minden más kizárásával oktatták: mindegyikük több diplomával rendelkezik, és négy-nyolc idegen nyelven beszélnek. A legjobb sakkjátékosok között tartják őket számon.

A család többi tagja kitelepült Magyarországról: Zsófia Izraelbe, Zsuzsa az USA-ba költözött. Judit és a szülei Magyarországon maradtak, Budapesten élnek. Férje állatorvos, 2004-ben született az első gyermekük, Olivér, majd 2006 júliusában a második, Hanna.

Sakkozói pályafutása 
Az első lány, aki korosztályos fiú világbajnokságot nyert, ráadásul két alkalommal
Az első nő, aki a legjobb 10 közé került az abszolút világranglistán
Az első nő, aki a férfiak között világbajnoki döntőn vett részt (2005, Potrero de los Funes, Argentína)
Az első nő, aki Európa-bajnokságon abszolút kategóriában érmet szerzett
Az általa legyőzött világbajnokok: Kaszparov, Karpov, Anand, Szpasszkij, Topalov, Halifman, Kaszimdzsanov, Ponomarjov, Szmiszlov, Carlsen

Judit sakktudására jellemző, hogy komoly elemzők szerint bármikor gyaloghátránnyal megnyerhette volna a női világbajnoki címet, azonban nem játszott olyan versenyen, ahol csak nők játszanak, számára a cél csak az abszolút világbajnoki cím volt. A nemzetközi nagymester (GM) címet a férfi versenyeken játszva 15 éves és 4 hónapos korában szerezte meg, ami akkor világcsúcs volt; Bobby Fischernek ez csak egy hónappal idősebb korában sikerült. Rengeteg játszmát nyert a világ legjobb játékosai ellen, de igazán nagy tornán nem lett első. Nehéz ellenfél volt számára Garri Kaszparov (Kaszparov 2005 márciusában visszavonult az élsakktornákról) standard időbeosztású partiban. Végül is 2002-ben rapidban sikerült legyőznie a „Russia vs The Rest of the World 2002” tornán. Judit 2005 januárjában játszott a rangos Corus sakkversenyen, ahol jónak számító 7/13-as eredményt ért el.

2005-ben a világranglistán elért helyezése révén elsőként a nők közül részt vehetett a férfiak Potrero de los Funesben (Argentína) rendezett új rendszerű világbajnoki döntőjén, amelyen a világ nyolc legjobb sakkozója mérte össze kétfordulós körmérkőzésen tudását, hogy eldöntsék a világbajnoki címet. A győztes a bolgár Veszelin Topalov lett, Polgár Judit a 8. helyen végzett. Ebben az időszakban az abszolút ranglista 8. helyét foglalta el.

2011-ben a nők közül elsőként szerzett érmet kontinensbajnokságon: az Aix-les-Bains-ben rendezett Európa-bajnokságon a győztessel azonos pontszámmal a 3. helyet érte el Előzőleg 2001-ben holtversenyben a 3–4. helyen végzett, ekkor azonban a rájátszás után csak a 4. helyet szerezte meg.

Nyolc olimpián szerepelt a magyar sakkválogatottban a "nyílt" kategóriában, közte a 2002-es sakkolimpián, valamint a 2014-es sakkolimpián ezüstérmet szerzett csapatnak. 2002-ben egyéni eredménye a mezőny 3. legjobb eredménye volt. A női csapat tagjaként két olimpián vett részt, 1988-ban és 1990-ben, amikor mindkét alkalommal a magyar csapat szerezte meg az olimpiai bajnoki címet. A csapat első táblásaként mindkétszer a mezőny legjobb eredményét érte el, 1988-ban 12 évesen fantasztikus eredménnyel: 13 játszmából 12,5 pontot szerezve.

Visszavonulási szándékának bejelentését követően még egy évig szerepel a világranglistán a 2014. szeptemberi 2675 ponttal, amellyel akkor a 69. volt a FIDE abszolút ranglistáján és ő vezette a női világranglistát. Élő-pontszáma a magyar abszolút ranglistán a 3. legmagasabb értékszám. Rapidsakkban a pontértéke 2646, villámsakkban 2736.

2014. augusztus 13-án a The Times magazinban jelentette be, hogy befejezi aktív versenyzői pályafutását, és a továbbiakban alapítványára és az iskolai sakkoktatás népszerűsítésére kíván fokozott figyelmet fordítani.

2015 júniusában kinevezték a magyar férfi sakkválogatott szövetségi kapitányának. A 2015 augusztusában kiadott világranglistán – bár nem játszott mérkőzést – riválisai pontvesztései miatt ismét az első helyre sorolták. 2016. december 22-én hivatalos Facebook-oldalán bejelentette, hogy több hónapos külföldi távolléttel járó ENSZ-megbízatása miatt nem tudna annyi időt és energiát fordítani a sakkválogatottra, amennyit magától elvárna, ezért lemondott a szövetségi kapitányi posztról.

Versenyeredményei 

1. hely 2012. Caxias do Sul, rapid meghívásos verseny
Negyeddöntő 2011. Világ Kupa, Khanty-Mansziszk
1-4.(3.) hely 2011. Aix-les-Bains, Európa-bajnokság – bronzérem
1. hely 2010. Rocca di Papa, rapid verseny
1. hely 2010. Mexikóváros, rapid szuperverseny
3-4. hely 2007. Vitoria, Bajnokok Ligája
1-2. hely 2006. Hoogeevens
3. hely 2006. Zürich, villámverseny
5. hely 2005. Rishon le Zion, villámsakk világbajnokság
8. hely 2005. San Louis, világbajnokság
3-4. hely 2005. Szófia, szuperverseny
2. hely 2003. Wijk aan Zee, szuperverseny
1. hely 2003. Benidorm, rapid verseny
1. hely 2003. Hoogeveen
2-6. hely 2001. Linares, Spanyolország
1-2. hely 2001. Hoogeveen, Hollandia
3-4. hely 2001. Ohrid, férfi egyéni Eb
2. hely 2000. Merida
1. hely 2000. Buenos Aires, Najdorf-emlékverseny
1. hely 2000. Malmö
1. hely 2000. Bali
1-2. hely 1999. Hoogeveen
Negyeddöntő 1999. Las Vegas, világbajnokság
1. hely 1998. Hoogeveen
1. hely 1998. Hawaii, US Open
1-2. hely 1996. Leon
2. hely 1996. Bécs
1. hely 1995. Alma Ata, nem hivatalos vb, 2 perces
1. hely 1995. Isle of Lewis
1. hely 1994. Madrid, szuperverseny
1. hely 1993. Oviedo, rapid verseny
2. hely 1993. Dos Hermanas
1-2. hely 1992/93. Hastings
2. hely 1992. New York, Reshevsky-emlékverseny
1. hely 1991. Budapest, férfi szuperbajnokság
1. hely 1990. Fond du Lac, 14. éven aluli fiú vb
1. hely 1990. Ajka, rapid magyar bajnokság
1-2. hely 1990. Amszterdam
3-4. hely 1989. Amszterdam
1. hely 1988/89. Hastings
1-2. hely 1988. Egilsstadir
1. hely 1988. Várna
1. hely 1988. Mazatlan, Rapid ifi vb
1. hely 1988. London
1. hely 1988. Temesvár, korosztályos fiú világbajnok
1. hely 1986. New York, (élő nélküli csoport)

Alapítványa 

2012-ben indította útjára alapítványát: a Polgár Judit Sakk Alapítvány a Képességfejlesztésért névvel, elsősorban azzal a céllal, hogy egy egyedülálló, komplex módszerrel segítse a gyerekek képességfejlődését a közoktatásban. Az általa készített Képességfejlesztő sakk, mint oktatási eszköz kerettanterv Magyarországon bekerült a hivatalos Nemzeti Alaptantervbe, és a Képességfejlesztő sakk 2013-tól önálló tantárgyként választható az általános iskolák alsó tagozatában. Az általános iskolai oktatás segítésére az alapítvány Sakkpalota címmel tankönyv-, és munkafüzet sorozatot dolgozott ki, tanári kézikönyvvel kiegészítve. A Sakkpalota képességfejlesztő tankönyv és munkafüzet sorozat elnyerte a 2015-ös Magyar Termék Nagydíjat, és a 2015-ös frankfurti könyvvásáron a Legjobb Európai Tananyag díját (BELMA – Best European Learning Materials).

Világsakkfesztivál 

A Világsakkfesztivált 2015 óta rendezik meg évente Budapesten. Alapítója és főszervezője Polgár Judit. A rendezvény elődje, a Aquaprofit-Polgar Sakkfesztivál 2007-ben indult, amely több néven is futott az évek során. Azóta nagyszabású, nemzetközi fesztivállá nőtte ki magát. Résztvevői amatőr és hivatásos sakkjátékosok, valamint érdeklődők. A világ öt legjobb sakkfesztiváljának egyike. A Világsakkfesztivál mottója: A sakk összeköt – Chess Connects Us.

Könyvei 
 Sakkjátszótér – Varázslatos "sakk-munkafüzet" gyerekeknek, Műszaki Könyvkiadó, Budapest, 2013. 
 Sakkjátszótér 2. Az állatok királysága, CityVet Kft. 2011. 
 Hogyan döntöttem meg Fischer rekordját, Műszaki Könyvkiadó, Budapest, 2013. ISBN 9789631664645
 Nagymesterből világklasszis, Műszaki Könyvkiadó, Budapest, 2014. ISBN 9789631664652
 A királynők játéka, Műszaki Könyvkiadó, Budapest, 2015. ISBN 9789631664669
 Berg Judit-Polgár Judit: Alma – A sötét birodalom, Ecovit kiadó, 2013. 
 Sakkpalota 1. – Képességfejlesztő sakktankönyv – NT-80471, Oktatáskutató és Fejlesztő Intézet, 2013. 
 Sakkpalota 1. – Képességfejlesztő munkafüzet – NT-80471/M, Oktatáskutató és Fejlesztő Intézet, 2013. 
 Sakkpalota 1. – Tanítói kézikönyv – 80471/K, Oktatáskutató és Fejlesztő Intézet, 2013. 
 Sakkpalota 2. – Képességfejlesztő sakktankönyv – NT-80472, Oktatáskutató és Fejlesztő Intézet, 2014. 
 Sakkpalota 2. – Képességfejlesztő munkafüzet – NT-80472/M, Oktatáskutató és Fejlesztő Intézet, 2014. 
 Sakkpalota 2. – Tanítói kézikönyv – NT-80472/K, Oktatáskutató és Fejlesztő Intézet, 2015. 
 Sakkpalota 3. – Képességfejlesztő munkafüzet – NT-80473/M, Oktatáskutató és Fejlesztő Intézet, 2016. 
 Sakkpalota 4. – Képességfejlesztő munkafüzet – NT-80474/M, Oktatáskutató és Fejlesztő Intézet, 2017. 
 Kalandozás a sakktáblán – 4 éves kortól, Bookline Könyvek, 2017. 
 Sakklépések – 5 éves kortól, Bookline Könyvek, 2017. 
 Sakk és matt – 6 éves kortól, Bookline Könyvek, 2017.

Irodalom 
 Károlyi Tibor: Judit Polgar, the princess of chess (Polgár Judit, a sakk hercegnője). London: Batsford, 2004. 
 Forbes, Cathy: The Polgar Sisters: Training or Genius? (A Polgár lányok: edzés vagy zsenialitás?). London: Batsford, 1992. 
 Kepes András: Matt a férfiaknak Pécs, Alexandra, 2008.

Idézetek 
 "Semmi ellenvetésem sincs a női sakk ellen, de számomra a játék minősége a férfiaknál nagyobb kihívás. Azonkívül azt hiszem, hogy a nemek szerinti elválasztás a különbségeket csak fokozza. Ha ez megszűnne, akkor rövid távon a sakkozó nők száma visszafelé menne, mert számukra a harc túl kemény lenne. De hosszú távon a viszony javulna, és ez jót tenne a játékuknak." (Polgár Judit)

Díjai, elismerései 

Az év magyar sakkozója (1989, 1991, 1993, 1994, 1998–2003, 2005–2012, 2014)
A Magyar Népköztársaság Csillagrendje (1989)
A Magyar Köztársasági Érdemrend lovagkeresztje (2003)
Az év sportcsapata 3. hely (2002)
Prima díj (2008)
A Magyar Érdemrend középkeresztje a csillaggal (2013) "világszerte nagyra becsült sportolói pályafutásáért, a sakk népszerűsítése és pedagógiai alkalmazása érdekében végzett tevékenysége elismeréseként"
Nyolc alkalommal kapott Sakk-Oscar-díjat (éves teljesítményért: 1988, 1990 1995, 1996, 2000, 2001, 2002), míg 2001-ben az évszázad női sakkozójánnak járó Oscar-díjat vehette át. 
 A FIDE Caissa-díjának (az újonnan alapított Sakk Oscar díjnak) a kitüntetettje (2012)
2014-ben a Halhatatlan Magyar Sportolók Egyesületének közgyűlése egyhangú szavazással választotta tagjai közé, az első olyan sportolóként, aki nem klasszikus olimpiai sportágat űz.
Prima Primissima díj (2014)
Magyar Szent István-rend (2015)
Nemzeti Sport karrierdíj (2015)
 Budapest díszpolgára (2016)
 James Joyce-díj – University College Dublin (2017)
 European Golden Pawn, "Európai Sakk Legenda" női díj (2019)
A Testnevelési Egyetem díszdoktora (2020)
A World Chess Hall of Fame tagja (2021)
 FIDE ICON-díj (2022) – az első ízben átadott FIDE ICON-díjat évtizedeken átívelő, milliókat inspiráló munkája elismeréseként kapta

Jegyzetek

Források 
Karl – Das kulturelle Schachmagazin 03/2004, 18. oldal, 
Polgár László: Nevelhetsz zsenit...Kossuth Kiadó 2008 88. old. 

Polgár Judit hivatalos weboldala

További információk 
Polgár Judit weboldala
Az Alapítvány weboldala
Óriásinterjú sok képpel 
Juditnak szentelt oldal
Versenyei és játszmái 

Anmerkungen zu einem Phänomen (németül)
Szarvas István: Mattot kaptam a sakk-királynőtől Hetedhéthatár
Visszavonult Polgár Judit a sakkozástól
A Sakkpalota kapitány asszonya 

Magyar sakkbajnokok
Magyar sakkolimpiai bajnokok
Magyar női sakkozók
Sakkcsodagyerekek
1976-ban született személyek
Prima díjasok
Ifjúsági sakkvilágbajnokok
Prima Primissima díjasok
A Magyar Szent István Rend kitüntetettjei
Élő személyek
Judit
Budapest díszpolgárai
Magyar eszperantisták
Budapesten született személyek
A World Chess Hall of Fame tagjai